Predkladacia správa

	Návrh nariadenia vlády Slovenskej republiky o ochrane zdravia pri práci s azbestom vypracovalo Ministerstvo zdravotníctva Slovenskej republiky na vykonanie zákona Národnej rady Slovenskej republiky č. 272/1994 Z.z. o ochrane zdravia ľudí v znení jeho novely, ktorej vládny návrh (tlač č. 1080) schválila Národná rada Slovenskej republiky dňa 6.11.2001.
	Návrh nariadenia vlády bol vypracovaný v súlade s Plánom legislatívnych úloh vlády Slovenskej republiky na rok 2001. Vypracovanie nariadenia vlády vyplýva pre Ministerstvo zdravotníctva Slovenskej republiky aj z uznesenia vlády Slovenskej republiky č. 703 z 18. júla 2001 k monitoru plnenia Prioritných úloh vlády Slovenskej republiky, bod B.85.
	Účelom navrhovanej právnej úpravy je v nadväznosti na zákonnú úpravu ustanoviť požiadavky na ochranu zdravia pri práci s azbestom, najmä ochranné opatrenia na obmedzenie pôsobenia prachu z azbestu a materiálov obsahujúcich azbest, požiadavky na meranie azbestu, informovanie zamestnancov a zástupcov zamestnancov. V návrhu nariadenia vlády sa ustanovujú aj medzné a najvyššie technické smerné hodnoty vystavenia zamestnancov prachu z azbestu alebo materiálov obsahujúcich azbest.
	V rámci medzirezortného pripomienkového konania bol návrh nariadenia vlády predložený na zaujatie stanoviska ostatným ministerstvám a iným ústredným orgánom štátnej správy, Inštitútu pre aproximáciu práva, Národnej banke Slovenska, Najvyššiemu súdu Slovenskej republiky, Generálnej prokuratúre Slovenskej republiky a ďalším orgánom a inštitúciám  - celkom 52 pripomienkujúcim orgánom. Do času predloženia materiálu k predkladanému návrhu zaujalo stanovisko 40 pripomienkujúcich orgánov, z toho 24 bez pripomienok a 4 pripomienkujúce orgány (Ministerstvo práce, sociálnych vecí a rodiny SR, Ministerstvo vnútra Slovenskej republiky, Úrad pre normalizáciu, metrológiu a skúšobníctvo SR a Slovenská lekárska spoločnosť) uplatnili zásadné pripomienky.
	Ani do času predloženia materiálu neoznámili svoje stanovisko: Najvyšší súd SR, Asociácia súkromných lekárov, Asociácia samostatných polikliník Slovenska, Asociácia štátnych zdravotných ústavov, Slovenská lekárska komora, Slovenská komora zubných lekárov, Slovenská komora vysokoškolsky vzdelaných zdravotníckych pracovníkov, Slovenská komora stredných zdravotníckych pracovníkov, Združenie podnikateľov Slovenska, Slovenská akadémia vied – Ústav štátu a práva, Krajský úrad v Banskej Bystrici a Krajský úrad v Prešove.
	Zásadné pripomienky uplatnené Ministerstvom práce, sociálnych vecí a rodiny SR, Ministerstvom vnútra SR, Úradom pre normalizáciu, metrológiu a skúšobníctvo SR a  Slovenskou lekárskou spoločnosťou boli predmetom osobitných rokovaní, na ktorých došlo k odstráneniu rozporu.
Do návrhu nariadenia vlády boli zapracované všetky pripomienky, ktoré vyplynuli z  pripomienkového konania a ktoré bolo možné akceptovať. Prehľad akceptovaných a neakceptovaných pripomienok uplatnených k návrhu nariadenia vlády je uvedený vo vyhodnotení pripomienkového konania, ktoré tvorí súčasť predkladaného materiálu.
Nové znenie návrhu nariadenia vlády je upravené na základe akceptovaných pripomienok a v zmysle záverov z rokovania Legislatívnej rady vlády SR uskutočneného dňa 11. decembra 2001.